נמל התעופה הבין-לאומי מונטריי

נמל התעופה הבין-לאומי מונטריי (בספרדית: Aeropuerto Internacional de Monterrey). בשמו הרשמי "נמל התעופה הבין-לאומי גנרל מריאנו אסקובדו", ובספרדית: Aeropuerto Internacional General Mariano Escobedo, הוא נמל תעופה בין-לאומי בצפון מזרח מקסיקו. נמל התעופה משרת את העיר מונטריי, את המטרופולין של מונטריי בו מתגוררים למעלה מ-5 מיליון תושבים, ואת מדינת נואבו לאון. נמל התעופה מדורג רביעי בין נמלי התעופה של מקסיקו, בהיבט של מספר הנוסעים, ומדורג שישי בהיבט של מספר חברות תעופה ויעדי טיסה. החברה המפעילה את נמל התעופה מונטריי היא Grupo Aeroportuario Centro Norte, הידועה בשם OMA, המפעילה 13 נמלי תעופה נוספים במקסיקו. סימנו הבין-לאומי של נמל התעופה בארגון יאט"א הוא MTY, והוא מסומן MMMY בארגון הבין-לאומי לתעופה אזרחית ICAO. נמל התעופה משמש בסיס לחברות התעופה וולריס (Volaris), ו-ויווה איירליינס (Viva), ובסיס פעולה מרכזי לחברת טאר אייליינס (TAR Aerolíneas). מקור השם לנמל התעופה שני שמות. בשמו הפרקטי הנמצא בשימוש יום-יומי הוא נקרא על שם מונטריי העיר הגדולה הקרובה, שאותה ואת המרחב המטרופוליטני שלה הנמל משרת. משמעות השם "מונטריי" יכול להיות "מלך ההר", או "מלך הגבעה", הֶלְחֶם של המילים rey-מלך, עם הר-montaña. בשמו הרשמי, קרוי נמל התעופה על-שם הגנרל מריאנו אסקובדו, שנולד במדינה בה נמל התעופה נמצא, ולחם להשגת עצמאותה של מקסיקו במאה ה-19. הוא כיהן גם בתפקיד מושל מדינת נואבו לאון. לאחר שמתנגד פוליטי שלו זכה בנשיאות מקסיקו, גלה אסקובדו לארצות הברית, אך זכה לחנינה, חזר למקסיקו ונפטר בשיבה טובה בשנת 1902. היסטוריה נמל התעופה הבין-לאומי מונטריי הוקם במקום נמל (NTR) התעופה Del Norte International Airport, הנמצא במרחק של כ-20 ק"מ נסיעה מהמיקום הנוכחי. בשנות ה-60 של המאה ה-20 היו בנמל התעופה הקודם בעיות תפעול רבות והתעוררו בעיות בטיחות, ולא ניתן היה להתאימו לדרישות הגוברות בהיקף התעופה האזרחית, ולכן הוחלט על בניית נמל תעופה חדש במיקום אחר (הקיים). ההפעלה הרשמית של נמל התעופה הבין-לאומי מונטריי הייתה ב-25 בנובמבר 1970. במיקום הקודם נשאר בסיס צבאי של חיל האוויר המקסיקני, ובו טייסות של מטוסים קלים ומסוקים, ופעילות אזרחית בהיקפים מצומצמים מאוד, ללא טיסות מוסדרות שיש להן לוחות זמנים, וללא פעילות של חברות תעופה אזרחיות משמעותיות. במחצית השנייה של שנות ה-70 נחנך טרמינל לוויין לטרמינל שהיה קיים, ולאחר מכן הוא חובר במעבר תת-קרקעי. בשנת 2004 הורחב המבנה של טרמינל A. ב-2005 קיבל נמל התעופה אשור ISO 9001. באותה השנה נוספה הפעילות של מפעילת הנמל OMA בתחום שינוע מטענים. ב-2007 החלו עבודות לבניית טרמינל B, שהסתיימו ב-2010. בשנת 2009 נכנס לפעולה מרכז בקרה בנמל. ב-2014 הוכר הנמל על ידי ארגון ICAO. ב-2015 הופעלו מלון מקומי בניהול הילטון, וכן פארק תעשייה. המרכז הלוגיסט של הנמל הפך מבצעי בשנת 2017, ובשנת 2018 החל שדרוג של טרמינל A. בשנת 2022 חברת וינצ'י איירפורטס (VINCI Airports) המפעילה נמלי תעופה במספר מדינות בעולם, רכשה 29.99% מחברת OMA המפעילה את הנמל, והפכה לבעלת המניות הגדולה ביותר שלה. ב-2023 נחנכה תוספת חדשה של 10,000 מ"ר באגף הנוסעים היוצאים, עם שבעה גשרי עלייה למטוסים. בנמל בוצעו תוכניות הרחבה והתאמה לקראת גביע העולם בכדורגל 2026. גאוגרפיה ואקלים גאוגרפיה נמל התעופה נמצא בצפון מזרחה של מקסיקו, במדינת נואבו לאון. הוא מרוחק בקו אווירי כ-100 ק"מ מן הגבול של מדינת טקסס בארצות הברית, ובמרחק של כ-200 ק"מ בקו אווירי ממפרץ מקסיקו (הנקרא גם "מפרץ אמריקה", לפי החלטת נשיא ארצות הברית דונלד טראמפ). מרחק הנסיעה למרכז מונטריי, העיר הגדולה הסמוכה עומד על כ-30 ק"מ, לעיר סלטיו (Saltillo) כ-111 ק"מ, ולעיר ריינוסה (Reynosa) כ-215 ק"מ. מרחק הנסיעה לבירת המדינה מקסיקו סיטי הוא לפחות 924 ק"מ (בהתאם למסלול הנבחר). גובהו של נמל התעופה מעל פני הים עומד על 390.1 מטר (1,280 רגל). נהר מורלוס (Morelos) זורם בקרבת נמל התעופה. אקלים עונת הקיץ בנמל התעופה מנטריי חמה וארוכה, ותקופת החורף קצרה וקרירה, אך אינה קרה. הסיווג האקלימי של מונטריי לפי שיטת קפן הוא Bsh, שמשמעותו צחיח למחצה, ערבתי וחם. הטמפרטורות בממוצע הגבוה עולות על 30 מעלות צלזיוס בין החודשים אפריל עד וכולל ספטמבר (6 חודשים), ומגיעות לממוצע של 28 מעלות בחודשים מרץ ואוקטובר. הטמפרטורות הנמכות ביותר בממוצע נמוך נמדדות במהלך החודשים דצמבר וינואר, 10 מעלות צלזיוס. כמות הגשם השנתית הממוצעת היא 426.6 מ"מ, ועקב הטמפרטורות הגבוהות אין סטטיסטיקה אודות שלג במקום. בכל חודשי השנה העננות באזור נמל התעופה נמוכה מ-50%. הקרבה היחסית למפרץ מקסיקו גורמת ללחות באוויר במשך חודשי הקיץ. טבלת אקלים מסלולים, טרמינלים, נוסעים, מטענים מסלולים: את נמל התעופה מונטריי משרתים שני מסלולי טיסה. אורכו של מסלול 12/30 הארוך יותר מגיע ל-3,000 מטר (9,843 רגל), ורוחבו 45 מטר (148 רגל). מסלול 16/34 באורך 1,801 מטר (5,909 רגל), וברוחב 29 מטר (95 רגל). שני המסלולים מוארים. טרמינלים: שלושה טרמינלים לנוסעים בנמל התעופה: B, A ו-C. הטרמינלים מחולקים לפי חברות תעופה הפועלות בהם. הטרמינלים אינם מחוברים בינם לבין עצמם, אך נמצאים במרחק הליכה האחד מן האחר, וניתן להתנייד ביניהם גם באמצעות שירות שאטל פנימי הפועל בין 5 בבוקר לחצות הלילה. לטרמינל A יש טרמינל לוויין, המחובר אליו במעבר תת-קרקעי. נוסעים ומטענים: מספר הנוסעים שטסו באמצעות נמל התעופה הסתכם בשנת 2025 ב-15.76 מיליון (יוצאים ומגיעים), נתון זה מבטא גידול של למעלה מ-2 מיליון נוסעים משנת 2024, שעמדה על 13.58 מיליון. כמות המטענים ששונעו עמד על 69,579 טון ב-2025, נתון המהווה ירידה בשיעור של 5.1% לעומת שנת 2024. בנמל התעופה קיים טרמינל (מסוף) מטענים הפועל בנפרד ונקרא "אומה קארגא" (OMAcarga). שירותים לנוסעים השירותים לנוסעי נמל התעופה מונטריי מקבילים לרמת השירות המקובלת בנמלי תעופה בין-לאומיים מודרניים אחרים בגודל דומה במקסיקו, ובמקומות שונים בעולם. סוגי השירותים הניתנים לנוסעים בנמל: כללי ומזון: דרגנועים, מעליות, בתי קפה, מזון מהיר ומסעדות. תקשורת: נקודות אינטרנט, WI-FI חינמי בשטחים ציבוריים, טלפונים ציבוריים. שירותים אישיים: יש בתי מלון בתחום נמל התעופה, קרובים לנמל התעופה ובעיר מונטריי, לחלק מבתי המלון יש שירות הסעות מהנמל ואליו. אין בנמל שירות שמירת חפצים. שירותים עסקיים וכספיים: עמדות מידע (i), שירותי מכס ופטור ממכס, חנויות פטורות ממכס, כספומטים, שירותי בנקאות והמרת מטבע. טרקלין אח"ם (VIP Lounge) של נמל התעופה, משעה 05:00 בבוקר עד 21:30 בערב. בנוסף, קיימים שלושה סלונים מטעם ובתפעול חברות תעופה ובנק. תחבורה: אוטובוסים ציבוריים, שירות שאטל, מוניות, חניה רגילה וחניה לטווח ארוך, עמדות השכרת רכב של חברות רב-לאומיות ומקומיות. סיוע אישי, רפואי ונכים: שירותי נכים, סיוע בניוד בתחומי הנמל לנכים ולמוגבלי תנועה. טיסה ותיור: כירטוס, נציגויות של משרדי נסיעות וחברות תעופה, איתור חפצים-"אבדות ומציאות" מקוון, ושירותי משלוח של חפצים אבודים שנמצאו. חברות תעופה ויעדים נמל התעופה מחובר ל-66 יעדי פנים וחוץ, באמצעות 14 חברות תעופה. יעדי רוב הטיסות נמצאים בתחומי מקסיקו וארצות הברית. קווי טיסה מחוברים גם ליעדים בקנדה, דרום אמריקה, ואירופה. בטבלאות נכללו יעדים אליהם התקיימה לפחות טיסה יומית ישירה אחת במאי 2026 (לא כולל טיסות מטען), בסדר יורד. תאונות ותקריות תאונות טעויות אנוש: בתאריך 13 באפריל 2010 המריא מטוס איירבוס A300 מנמל התעופה הבין-לאומי של מקסיקו סיטי (MEX) בטיסת מטען 302, בשירות חברת אירויוניון. על סיפון המטוס היו 5 אנשי צוות. האיירבוס היה בדרכו לנמל התעופה הבין-לאומי של לוס אנג'לס (LAX), עם חניית ביניים במונטריי. תנאי מזג האוויר לא היו טובים, ירד גשם והיו פרצי רוח. המטוס ביקש וקיבל אשור לנחות בנמל התעופה מונטריי. הצוות הודיע שהוא ממשיך לסבב נוסף באוויר סביב הנמל, לפני הנחיתה. במרחק של פחות מקילומטר מקצה מסלול הטיסה, המטוס איבד מהירות, הזדקר והתרסק על כביש הגישה מרכזי לנמל התעופה. בתאונה נהרגו כל חמשת אנשי הצוות ובנוסף, נהרג נהג משאית שעליה התרסק המטוס. חקירה העלתה שהיו טעויות אנוש, אי הקפדה על נהלים, ואי שיתוף פעולה בין אנשי הצוות, בנוסף לתנאי מזג האוויר לא טובים. תאונות אחרות: בתאריך 24 בנובמבר 2010 המריא ממונטריי מטוס אנטונוב An-32 לטיסת מטען צבאית, לנמל התעופה הצבאי סנטה לוצ'יה. זמן קצר לאחר ההמראה המטוס סטה ימינה, והתרסק לא הרחק מהמסלול. חמשת אנשי הצוות נהרגו, המטוס נהרס ונמחק מרשימת המטוסים הפעילים. ב-12 בספטמבר 2011 המריא מטוס פייפר פרטי דו מנועי בטיסה פרטית ממונטריי. המטוס התקשה לצבור גובה, הזדקר והתרסק בשדה, כ-500 מטר ממסלול הטיסה. הטייס והנוסע נהרגו, המטוס עלה בלהבות ונשרף כליל. בתאריך 9 בדצמבר 2012 התרסק מטוס לירג'ט 25 זמן קצר אחרי שהמריא ממונטריי. על סיפון המטוס היו הזמרת המקסיקנית-אמריקנית ג'ני ריברה, שני אנשי צוות ושלושה מלווים נוספים. המטוס היה בדרכו לארצות הברית, לאחר קונצרט של הזמרת במונטריי. בתאונה נהרגו כל האנשים שהיו על המטוס, והמטוס נהרס כליל. תקריות תקלה טכנית: בתאריך 10 במאי 2026 הוסט מטוס איירבוס A320 שהיה בדרכו מנמל התעופה קאבו סן לוקס (CSW) ליוסטון בטיסה 579 של יונייטד איירליינס, עקב דיווח הצוות על תקלה טכנית שחייבה הכרזת מצב חירום. המטוס נחת בשלום בנמל התעופה מונטריי, כל 143 נוסעיו ו-5 אנשי הצוות פונו באמצעות מדרגות רגילות. לאחר זמן, המשיכו הנוסעים את הטיסה ליעד במטוס אחר שהועמד לרשותם. עשן בתא הנוסעים: בתאריך 25 בינואר 2025 המריא ממונטריי מטוס איירבוס A320 בתפעול חברת ויוה איירליינס. בגובה של 15,000 רגל (כ-4,572 מטר) הודיע המטוס על עשן בתא הנוסעים, ריח שרוף ומחנק ושיעול של נוסעים. המטוס קיבל אישור לחזור לנמל התעופה מונטריי ונחת בשלום. איש לא נפגע באירוע. ברד: בתאריך 11 במאי 2023 הגיע לנחיתה במונטריי מטוס מסוג איירבוס 320 של חברת פארגו טרסט, מנמל התעופה הבין-לאומי טיחואנה (TIJ). בבואו לנחות, נתקל המטוס בסופת ברד כבדה, שגרמה נזק לשמשות המטוס ולמערכת המגינה על האנטנות של המטוס. הנחיתה ננטשה, והמטוס הופנה לנחיתה בנמל תעופה קרוב. איש לא נפגע, אך האירוע הוגדר כתקרית חמורה. תחבורה אל הנמל וממנו כבישים: האוטוסטרדה המגיעה אל נמל התעופה היא MEX54. אוטוסטרדה בקרבת הנמל היא MEX40. כבישים מהירים אחרים בסביבת נמל התעופה הם MEX53, MEX181. אוטובוס: קווי אוטובוס מחברים את נמל התעופה עם מרכז העיר מונטריי, הנקרא סנטרו (Centro), בקווי רוטה אקספרס. בנוסף, ניתן להשתמש גם בשאטלים (מיניבוסים) פרטיים עד 8 נוסעים, וגם בפתרונות הסעה אחרים בתשלום. רכבת: לנמל התעופה מונטריי אין תחנת רכבת משלה, אף על פי שמסילת רכבת עוברת בשולים הדרומיים של הנמל. תעופה: נמל התעופה צנוע המיועד בעיקר לטיסות פנים הקרוב יחסית לנמל התעופה מונטריי, הוא נמל התעופה סאלטילו (SLW) במרחק של כ-95 ק"מ. נמל תעופה משמעותי יותר הוא נמל התעופה מקאלן מילר, הנמצא בארצות הברית, על גבול מדינת טקסס-מקסיקו, במרחק של כ-144 ק"מ. נמלי תעופה בין-לאומיים אחרים נמצאים במרחקים העולים על 200 ק"מ. אליפות העולם בכדורגל 2026 לפי תוכניתה של פיפ"א, ארבעה משחקי כדורגל במסגרת מונדיאל 2026 עומדים להתקיים באצטדיון מונטריי (ידוע בשם Estadio BBVA) בין התאריכים 14–29 ביוני 2026. נמל התעופה מונטריי ביצע הכנות מקדימות לקראת המונדיאל, לקליטת המוני האוהדים. עבודות השדרוג כללו שיפור תשתיות, השקעה בסטנדטיזציית טכנולוגיות של ציוד תפעולי, סידורי בידוק ביטחוני וציוד, במסלולי טיסה, ושיפוץ כללי והרחבת שטחו של טרמינל A בנמל. בשדרוג הנמל הושקעו כ-15 מיליארד פסו מקסיקני (כ-815 מיליון דולר אמריקאי). גלריה ראו גם נמל התעופה הבין-לאומי אינדיאנפוליס נמל התעופה הבין-לאומי קלגרי נמל התעופה הבין-לאומי קליבלנד הופקינס קישורים חיצוניים אתר האינטרנט הרשמי של של נמל התעופה הבין-לאומי מונטריי México (2023) - 4K, 🇲🇽 Monterrey International Airport, Monterrey, סרטון בערוץ "Jeano on the Journey", באתר יוטיוב (אורך: 06:29) הערות שוליים